钦定古今图书集成/明伦汇编/官常典/第742卷 > 洪应科
## 钦定古今图书集成/明伦汇编/官常典/第742卷 > 洪应科

按《宁波府志》：“应科，字愧之。自幼淹贯书史，中万历辛
卯科举人。以父埙司训老，遂谒选。任嵊县教谕，升善
化县知县，剖讼立决。民为谣曰：‘公决狱，一何速？民裹
粮不隔宿，粟一升，可往复。故称为洪一升云。丁艰服
阕，补知宜黄县。所入俸置义仓，饥民多所存活。寻升
顺庆府同知。时蜀有奢苗之乱，势张甚，总督知应科’”
有胆略，属监军事，誓为朝廷死绥。每抵贼垒，掳获无
算，贼胆落，往往自却。会诸路进剿，奢将樊龙、樊虎刺
中应科，既负重创，犹呼曰：“我死魂必灭贼”遂卒。事闻
于朝，赠尚宝司卿，荫一子，世袭定海卫百户。